Mikill áhugi á kennarastarfinu í Svíþjóð Mikill áhugi á kennarastarfinu í Svíþjóð 14. Janúar 2016 Ríflega ein og hálf milljón manna gæti hugsað sér að vera kennari í Svíþjóð . Þetta er meðal þess sem kemur fram í niðurstöðum könnunar sem fyrirtækið Novus gerði fyrir sænska kennarasambandið ( Lärarförbundet ) nýverið . Alls svöruðu 22 prósent spurningunni „ Ef þú gætir valið þér starfsgrein í dag kæmi kennarastarfið til greina ? “ annars vegar með því að segja : „ já , örugglega “ eða „ já , líklega “ . Þátttakendur í könnuninni voru á aldrinum 18 til 79 ára . Ef niðurstöðurnar eru heimfærðar á sænsku þjóðina þá er hægt að halda því fram að meira en 1,5 milljón manna geti hugsað sér að starfa sem kennari . Áhugi á kennarastarfinu var ívið meiri hjá hinum yngri en 30 prósent þátttakenda á aldrinum 18 til 29 ára kváðust geta hugsað sér að vinna við kennslu . Kennaraskortur er í Svíþjóð , eins og svo víða , og samkvæmt nýrri spá sænska menntamálaráðuneytisins þarf að ráða 90 þúsund kennara til starfa á næstu fimm árum .